Diari Oficial de la Generalitat Valenciana


Sumari del DOGV 4956, del 01-03-2005 (2005/2190)

DECRET 41/2005, de 25 de febrer, del Consell de la Generalitat, pel qual es crea la Comissió Gestora dels processos d'accés i preinscripció universitària en les universitats públiques del Sistema Universitari Valencià.
--------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2005/02/25/41/dof/vci/html**

### Dades del document

Número de DOGV
:   4956

Data del DOGV
:   01-03-2005

Secció del DOGV
:   I. DISPOSICIONS GENERALS

Número del document
:   2005/2190


Data del document
:   25-02-2005

Organisme emissor
:   Conselleria d'Empresa, Universitat i Ciència

Tipus de document
:   Decret

Anàlisi jurídica

 Descriptors 

:   * universitat
    * legislació
    * accés a l'educació
    * examen
    * organització administrativa

DECRET 41/2005, de 25 de febrer, del Consell de la Generalitat, pel qual es crea la Comissió Gestora dels processos d'accés i preinscripció universitària en les universitats públiques del Sistema Universitari Valencià. [2005/2190]
  
El Reial Decret 1640/1999, de 22 d'octubre, normativa de caràcter bàsica d'aplicació a les proves d'accés a la universitat, en virtut de la disposició transitòria segona del Reial Decret 1742/2003, de 19 de desembre, pel qual s'establix la normativa bàsica per a l'accés als estudis oficials universitaris de caràcter oficial, establix, en el seu article 5, l'obligació de les administracions educatives de constituir, en els seus respectius àmbits de gestió, una comissió organitzadora de la prova d'accés als estudis universitaris.
  
El Decret 20/2000, de 8 de febrer, del Consell de la Generalitat, va crear, en l'àmbit del Sistema Universitari Valencià, la Comissió Organitzadora de la prova d'Accés a la universitat, com a màxim òrgan responsable de l'organització de les proves d'accés a la universitat, i la Comissió de Preinscripció Universitària, com a òrgan de gestió dels processos d'ingrés en el primer curs de qualsevol centre universitari integrat o adscrit a les universitats públiques valencianes, ambdues amb dependència orgànica de la Direcció General d'Ensenyaments Universitaris i Investigació, de la Conselleria de Cultura, Educació i Ciència.
  
Les modificacions legals ocorregudes des de l'aprovació de l'esmentat decret, com la Llei 1/2002, de 26 de febrer, de la Generalitat, per la qual s'introduïx la figura dels secretaris autonòmics com a òrgan superior de l'administració i configura els sotssecretaris com a màxim òrgan de nivell directiu, i els atorga les funcions que tenien assignades els anteriors secretaris generals de les conselleries, i la recent reorganització del Consell de la Generalitat duta a terme pel Decret 131/2004, de 27 d'agost, del Consell de la Generalitat, i el Decret 8/2004, de 3 de setembre, del president de la Generalitat, que atribuïx la competència en matèria d'universitats a la Conselleria d'Empresa, Universitat i Ciència, d'un costat, junt amb la necessitat d'unificar les comissions existents en una sola, a fi d'una gestió mes eficient, aconsellen realitzar una nova redacció del text que contemple totes estes circumstàncies.
  
Per tot això, oït el Consell Valencià d'Universitats, a proposta del conseller d'Empresa, Universitat i Ciència i amb la deliberació prèvia del Consell de la Generalitat, en la reunió del dia 25 de febrer de 2005,
  
DECRETE
  
Article 1. De la Comissió Gestora dels processos d'accés i preinscripció en les universitats publiques del Sistema Universitari Valencià
  
L'organització dels processos de gestió per a l'ingrés en les universitats públiques de la Comunitat Valenciana, establits en la legislació vigent, s'efectuarà per la Comissió Gestora que es crea en el present decret i en els termes que s'hi establixen.
  
La Comissió Gestora es troba adscrita a la conselleria que tinga atribuïdes les competències en matèria d'universitats.
  
Als efectes del present decret, les universitats públiques valencianes es consideren com una sola, tot constituint el Districte Universitari Valencià.
  
Article 2. Fins de la Comissió Gestora
  
La Comissió Gestora té com a finalitat:
  
a) L'organització de la prova d'accés a la universitat per a aquells alumnes que estiguen en possessió del títol de Batxiller, d'acord amb el que establix la Llei Orgànica 1/1990, de 3 d'octubre, d'Ordenació General del Sistema Educatiu.
  
b) L'organització, desenvolupament i execució del procés de preinscripció per a l'ingrés en el primer curs de qualsevol dels centres universitaris integrats o adscrits a les universitats públiques valencianes, així com l'admissió al segon cicle d'estudis oficials, d'acord amb el procediment que a l'efecte s'establisca.
  
Article 3. Funcions de la Comissió Gestora en matèria de proves d'accés a la universitat
  
Són funcions de la Comissió Gestora, amb relació al procés de gestió de les proves d'accés a la universitat, tal com establix el Reial Decret 1640/1999, de 22 d'octubre, les següents:
  
a) Definició dels criteris per a l'elaboració de les propostes d'examen i la seua aprovació.
  
b) Establiment dels criteris generals d'avaluació de les proves.
  
c) Adopció de mesures per a garantir el secret del procediment d'elaboració i selecció dels exàmens, així com l'anonimat dels exercicis realitzats pels alumnes.
  
d) Adopció de les mesures per a garantir la utilització de les llengües oficials de la comunitat autònoma; no obstant, els exercicis corresponents a llengua castellana, llengua cooficial pròpia de la comunitat autònoma i idioma estranger hauran de desenvolupar-se en les respectives llengües.
  
e) Coordinació amb els centres en què s'impartisca el Batxillerat.
  
f) Designació i constitució dels tribunals, tot garantint que tots els exercicis siguen qualificats per vocals especialistes de les distintes matèries incloses en les proves.
  
h) Resolució de les reclamacions efectuades pels alumnes directament davant la Comissió Gestora, així com les que s'efectuen sobre la qualificació atorgada després del procés de doble correcció dels exercicis.
  
i) Elaboració anual d'un informe comprensiu dels resultats obtinguts en les proves pels alumnes dels diferents centres, en relació amb les qualificacions dels seus expedients acadèmics.
  
j) L'adopció de totes les mesures que calguen que per al normal desenvolupament de les proves d'accés a la universitat.
  
Article 4. Funcions de la Comissió Gestora en matèria de preinscripció universitària
  
Són funcions de la Comissió Gestora, amb relació al procés de preinscripció universitària, entre altres, les següents:
  
a) Determinació de les dates de preinscripció en les convocatòries ordinàries i extraordinàries.
  
b) Determinar el percentatge corresponent a les quotes de reserva, dins dels termes legalment establits.
  
c) Resolució de reclamacions i recursos formulades contra els resultats dels processos de preinscripció, amb un informe previ de les universitats.
  
d) Adopció de totes les decisions que requerisca el normal desenvolupament del procediment de preinscripció.
  
Article 5. Composició de la Comissió Gestora
  
La Comissió Gestora dels processos d'accés i preinscripció en les universitats públiques del Sistema Universitari Valencià estarà formada pels membres següents:
  
- President: El secretari autonòmic amb competència en matèria d'universitats.
  
- Vicepresident: El director general amb competència en matèria d'universitats.
  
- Secretari: Un funcionari de la conselleria competent en matèria d'universitats, designat pel president de la comissió.
  
- Vocals:
  
- El secretari autonòmic competent en matèria d'Educació No Universitària.
  
- Un representant de cada una de les universitats públiques valencianes, designat pel respectiu rector, entre els vicerectors competents per raó de la matèria.
  
En aquells assumptes relacionats amb la prova d'accés formarà part de la Comissió Gestora el coordinador general de les proves d'accés a la universitat.
  
Els components de la Comissió Gestora podran delegar l'assistència a les reunions en una altra persona sempre que s'acredite per escrit.
  
Article 6. Del coordinador general de les proves d'accés a la universitat
  
1. El coordinador general de la prova d'accés a la universitat serà nomenat pel conseller competent en matèria d'universitats, a proposta de les universitats públiques valencianes, d'entre professors del cos docent universitari, al qual correspondrà l'execució dels acords que s'hi adopten en la Comisió Gestora en matèria de proves d'acces a la universitat i la coordinació amb els centres que impartixen Batxillerat. Si no es realitzara proposta de candidat per les universitats, es procedirà a la seua designació pel conseller competent en matèria d'universitats.
  
2. El coordinador general de la prova d'accés a la universitat tindrà dret a una reducció de les seues obligacions docents en la universitat on preste servicis i el seu nomenament implicarà l'aplicació del règim de contractació per a col'laboracions docents establit en l'article 200 del text refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny.
  
Article 7. Del funcionament de la Comissió Gestora
  
La Comissió Gestora s'atindrà en el seu funcionament al que establix el capítol II Òrgans col'legiats, del títol II, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 8. De la Subcomissió Acadèmica de les proves d'acces a la universitat
  
1. Amb dependència de la Comissió, es crea la Subcomissió Acadèmica de les proves d'accés a la universitat, presidida pel coordinador general de les proves d'accés a la universitat, que tindrà com a funcions les de contingut acadèmic que li encomane la Comissió Gestora dels processos d'accés i de preinscripció en les universitats públiques del Sistema Universitari Valencià.
  
2. La Subcomissió Acadèmica estarà formada pels membres següents:
  
- Un representant dels cossos docents universitaris designats pel rector de cada una de les universitats públiques de la Comunitat Valenciana.
  
- Un inspector d'Educació per cada província de la Comunitat Valenciana, designat pel titular de la conselleria competent en matèria d'Educació No Universitària.
  
- Un director d'Institut d'Educació secundària per cada província de la Comunitat Valenciana, designat pel titular de la conselleria competent en matèria d'Educació No Universitària.
  
Per a l'exercici de les seues funcions, la Subcomissió Acadèmica comptarà amb l'assessorament d'aquelles persones especialistes o coordinadores per cada una de les matèries sobre les quals haja de versar la prova d'accés a la universitat.
  
DISPOSICIÓ DEROGATÒRIA
  
Queden derogats el Decret 20/2000, de 8 de febrer, del Consell de la Generalitat, pel qual es creen els òrgans de gestió dels processos d'accés als estudis universitaris, així com el Decret 107/2001, de 12 de juny, de modificació de l'anterior.
  
DISPOSICIONS FINALS
  
Primera
  
Es faculta el conseller d'Empresa, Universitat i Ciència per a dictar les disposicions necessàries per al desenvolupament i l'execució del present decret.
  
Segona
  
El present decret entrarà en vigor el dia de la seua publicació en el Diari Oficial de la Generalitat Valenciana.
  
Alacant, 25 de febrer de 2005
  
El president de la Generalitat,
  
FRANCISCO CAMPS ORTIZ
  
El conseller d'Empresa, Universitat i Ciència,


Còpia Permalink ELI